
ועדת העבודה, הרווחה והבריאות
27/11/2013

הכנסת התשע-עשרה
נוסח לא מתוקן

מושב שני
<פרוטוקול מס' 112>
מישיבת ועדת העבודה, הרווחה והבריאות
יום רביעי, כ"ד בכסלו התשע"ד (27 בנובמבר 2013), שעה 9:45
<סדר היום:>
<הצעת חוק לתיקון פקודת המסים (גבייה) (מס' 9) (צירוף שובר לדרישת תשלום), התשע"ג-2013>
נכחו:

<חברי הוועדה:> 
חיים כץ – היו"ר
יעקב מרגי

רינה פרנקל

<מוזמנים:> 
	עאסי קוסאי
	–
	מרכז בכיר אגף הכלכלה והכנסות המדינה, משרד האוצר

	שי דותן
	–
	מנהל תחום כלכלה ברשות המסים, משרד האוצר

	ברוך משולם
	–
	עוזר ראשי, מחלקה משפטית, רשות המיסים, משרד האוצר

	שאול כהן
	–
	ממונה אכיפת הגבייה הוצאה לפועל וכינוסים , מחלקה משפטית, משרד האוצר

	ציפי יוסף
	–
	מנהלת אגף גבייה, רשות המסים, משרד האוצר

	ספי זינגר
	–
	עו"ד, משרד המשפטים

	יוסף פרייס
	–
	מנהל מחלקת גבייה ועיצומים כספים, המשרד להגנת הסביבה

	גליה כהן
	–
	מנהלת תחום בקרה תקצוב ופיקוח, משרד הפנים

	איתיאל מלאכי
	–
	הלשכה המשפטית, משרד הפנים

	ציון בנימין
	–
	אכיפה והוצאה לפועל, המוסד לביטוח לאומי

	בלה דרגוניצקי
	–
	סגנית מנהלת המרכז לגביית קנסות, רשות האכיפה והגבייה

	ליז אזב מלסה
	–
	מ"מ יועמ"ש המרכז לגביית קנסות, רשות האכיפה והגבייה

	תמר עוזרי
	–
	מנהלת מדור תנועה, המרכז לגביית קנסות, רשות האכיפה והגבייה

	רן מלמד
	–
	סמנכ"ל, עמותת ידיד - מרכזי זכויות בקהילה

	שני דניאלס
	–
	מנהלת מח' גבייה, מגן דוד אדום

	שי מתנה
	–
	עו"ד, מחלקת גבייה, מגן דוד אדום


<ייעוץ משפטי: >
ענת מימון
<מנהלת הוועדה:>
וילמה מאור
<רישום פרלמנטרי:>
הילה מליחי
<הצעת חוק לתיקון פקודת המסים (גבייה) (מס' 9) (צירוף שובר לדרישת תשלום), התשע"ג-2013>
<היו"ר חיים כץ:>
בוקר טוב. היום יום רביעי בשבוע, כ"ד בכסלו, ה-27 בנובמבר 2013. אני מתכבד לפתוח את ישיבת ועדת הבריאות, העבודה והרווחה. הנושא: הצעת חוק לתיקון פקודת המסים (גבייה) (מס' 9) (צירוף שובר לדרישת תשלום), הכנה לקריאה שנייה ושלישית, של חבר הכנסת חיים כץ. יש פה נציג ממס הכנסה? 
<ברוך משולם:>
כן, אני הנציג של רשות המסים. משולם ברוך, ממחלקת חקיקה. אנחנו עברנו על המתווה שגובש בינינו. בגדול, אנחנו נשמח לאמץ אותו. הבעיה שלנו היא מבחינת מועד ההחלה. לא מדובר במערך מס אחד, אלא במספר מערכי מס. יש לנו גם את מע"מ, מכס, מס על הבלו, מס הכנסה - דוחות שנתיים, ניכויים שמוגשים על בסיס חודשי, ומיסוי מקרקעין – גם מס שבח וגם מס רכישה. זאת אומרת שבכל מערך מס נפרד אנחנו נצטרך להוסיף את זה, ולכן נדרשת היערכות. משיחות שקיימתי אתמול, גם ממחלקת הגבייה וגם ממחלקת המחשוב אצלנו, אנחנו נוכל להיערך לעניין מיסוי מקרקעין ומע"מ באמצע השנה הבאה. זה אומר עד ל-1.7.2014. מס הכנסה וניכויים רק מה-1.1.2015. זה הדד-ליין שנוכל להתחייב אליו. מעבר לזה, ככל שייקבע מועד מוקדם יותר, ברור לנו שלא נוכל לעמוד בו מראש, על כל ההשלכות שנובעות מכך. זה אומר שזה חושף אותנו לתובענות ייצוגיות ובעיות אחרות. לעניין המתווה עצמו, בגדול, הוא מקובל עלינו. 
<היו"ר חיים כץ:>
אתה מכיר את טופס 101?
<ברוך משולם:>
טופס 101?

<יעקב מרגי:>
שאלון עובד שכל עובד ממלא.
<היו"ר חיים כץ:>
עובד שיוצא לגמלאות ממלא טופס. 
<ברוך משולם:>
פרישה. 

<יעקב מרגי:>
161. 
<ברוך משולם:>
את זה אנחנו מכירים. 
<היו"ר חיים כץ:>
אוקיי, אתה מכיר. כל עובד שיוצא לגמלאות ממלא טופס, והוא מצהיר שם שאם הוא יתחיל לעבוד, הוא ידווח והוא אחראי. אתם הודעתם לקופת הפנסיה "עמיתים" שעד ה-1 בינואר 2014, מעכשיו, כל הגמלאים בישראל יצטרכו למלא טופס 161. אם הם לא ימלאו טופס 161, יתחילו להוריד להם מס מרבי, 48%. שבועיים. 
<יעקב מרגי:>
שבועיים התרעה? 

<היו"ר חיים כץ:>
חודש. לא שאלתם אם "עמיתים" ערוך, לא לבדוק את החוזר. לא התייחסתם לזה שלבן אדם בן 90 בכלל אין כתובת. נאה דורש, נאה מקיים. 
<יעקב מרגי:>
קודם כל, צדקת. זה טופס 101 שהם ביקשו שימלאו כל תחילת שנה. 

<היו"ר חיים כץ:>
כן, 101. תוך חודש – בום. אבל כשאתם צריכים, מה לעשות – שובר. למה שאלתי אם צור נמצא? 
<ברוך משולם:>
צור גינת. הוא לא היה אמור להגיע לדיון היום. 
<היו"ר חיים כץ:>
הוא אמר לי תגיש את הצעת החוק, אנחנו צריכים לעשות את זה. הוא אמר לי תגיש את הצעת החוק, אנחנו צריכים לעשות את זה. 

<ברוך משולם:>
אם יורשה לי להגיב. אני חושב שהדבר אינו דומה להצעה הזאת. א', פה בעניין הפנסיה מדובר בקופה אחת שמשלמת לעמיתים, פה מדובר במספר מערכי מס. ב', אל תשכח שבכל מקרה, העמית הזה – ואני לא מכיר את ההסדר, אז אני אתייחס רק מלמעלה, ברשותך - - -
<היו"ר חיים כץ:>
זה לא אותו דבר. מה יקרה עם אנשים שהכתובת שלהם איננה ויורידו להם 48%? איפה הם ירוצו? זה אותו דבר פה עם המסים.

<ברוך משולם:>
אני אסביר. 

<היו"ר חיים כץ:>
אתם לא רוצים שובר כדי לקחת מאנשים מס סתם. בשביל לעשות קנסות. אתה לא רוצה שבן אדם ישלם מה שהוא צריך לשלם. אם הוא צריך לשלם את מה שהוא צריך לשלם, זה בסדר. הוא צריך לשלם את המסים שלו. אבל אתם עושים את זה בשביל שהוא ישלם קנסות. וזה לא בסדר. אתם רוצים שהוא ישלם קנסות. הוא צריך לשלם 100 שקל? תנו לו שובר, ישלם 100 שקל. למה הוא צריך לאבד יום עבודה כדי ללכת למס הכנסה לקחת שובר? למה? כדי שישלם קנס. בוא, תעשה חושבים ותרד מהתאריכים. 
<הברוך משולם:>
אני יכול להגיב על זה כבודו?

<היו"ר חיים כץ:>
כן. 

<ברוך משולם:>
לעניין השובר, השובר מונפק מהרגע הראשון שיוצאת שומה ומגיע לו. מעבר לזה, יש אפשרות לשלם דרך האינטרנט. לעניין הנושא של הפנסיה - - -
<היו"ר חיים כץ:>
לא יודע אינטרנט. לא יודע אינטרנט. 

<ברוך משולם:>
בסדר. אין בעיה. אז לעניין הנושא של הפנסיה, ברור לך שהוא יכול להגיש דוח בסוף השנה - - -

<היו"ר חיים כץ:>
אתם רוצים לפטר את שר האוצר. אתם רוצים ליצור לו שנאה, שהציבור ירד עליו. למה זה טמטום לקחת לבן אדם בן 90 את הפנסיה כשהוא לא יודע לקרוא, והוא לא יקבל את הטופס והוא לא יגיב, ומידית הוא יעבור ל-48% מס, הוא יקבל פנסיה של 2,000 שקל, והוא לא עובד בכלום. תורידו לו 1,000 שקל. זה נראה לך סביר? אם אתם רוצים לפגוע בשר האוצר, תגידו. אני אעביר לו את הפרוטוקול.  

<יעקב מרגי:>
זה ארוך מדי שנה. 
<ברוך משולם:>
אני יכול להתייחס?

<היו"ר חיים כץ:>
ודאי. 

<ברוך משולם:>
בוודאי שלא. כמובן שאנחנו לא מעוניינים לקבוע - - -
<היו"ר חיים כץ:>
רק שנייה, רינה פרנקל הגיעה. אני אחזור, אם אתם רוצים לפגוע בשר האוצר – מאחר והיא במפלגה שלו, אז היא תשדר לו את זה יותר מהר. הם רוצים לפגוע בשר האוצר ולהטיל מסים חדשים על גמלאים בני 80 ומעלה. 50% מס אם הם לא עובדים. 
<ברוך משולם:>
תרשה לי להתמקד בהצעת החוק הזאת ולא במה שקורה בהסדרי הפנסיה, שאני מבין שהיא בטיפול. לעניין ההצעה הזאת, כאמור, ככל שנדרש להחיל את הצעת החוק כבר מה-1.1.2014 - - - 
<היו"ר חיים כץ:>
לא צריך מה-1.1. 
<ברוך משולם:>
אוקיי. אז יש פה מספר מערכי מס. אחרי בירורים שערכתי אתמול, ככל שמדובר במע"מ במיסוי מקרקעין – יש פה גם מערך של מס שבח ומס רכישה – להחיל את זה מה-1.7.2014 - -
<יעקב מרגי:>
על הכול.
<ברוך משולם:>
- - לא, לא על הכול. ולעניין מס הכנסה וניכויים, יש שם מערך גדול יותר, מורכב יותר, מסובך יותר, שדורש היערכות תפעולית וגם מחשובית. אנחנו מציעים להחיל את זה מה-1.1.2015. 
<ספי זינגר:>
קשה לפצל את זה. 

<היו"ר חיים כץ:>
קשה לפצל את זה?

<ספי זינגר:>
כן. 

<היו"ר חיים כץ:>
ב-1 ביולי הכול. אמרת את מה שאמרת, קיבלת את חצי תאוותך בידך. 

<ברוך משולם:>
אלה הערותי. 

<היו"ר חיים כץ:>
ב-1 ליולי. תעברי להקראה. 
<ענת מימון:>
צריך להציג את מתווה, שזו הוראת שעה. 
<היו"ר חיים כץ:>
מה שסיכמתם ביניכם. 

<ענת מימון:>
בדיוק. הצעת החוק הולכת להיות כהוראת שעה כדי שאפשר יהיה לבחון מה העלות של הדחייה בגביית החובות. הוראת השעה תהיה לשלוש שנים. אנחנו נותנים אפשרות להאריך את התקופה, ככל שיהיה צורך לבדוק, בעוד שנתיים. ואנחנו מבקשים שכל שנה יוגש דיווח לוועדה שישקף את העלות של ביצוע ההצעה כדי שנראה אם זה עולה כמו שחשבנו שזה יעלה, או פחות. אני אקריא נוסח מוצע. 
<ברוך משולם:>
אפשר לפני הערה? ברשותך. אם אנחנו כבר מתכוונים לרפורמה, אולי אפשר להוסיף סעיף נוסף שיאשר דחייה מסוימת של חצי שנה נוספת ככל - - -
<היו"ר חיים כץ:>
לא, עזוב. עזוב. תתחילו להתכנס לעבודה. 
<ענת מימון:
>
"1.
בתקופה של שלוש שנים שתחילתה ביום 1 ביולי 2014 יקראו את סעיף 4 לפקודת המסים כך שבסעיף 4(1), אחרי "ושלא פרעו" יבוא "(בסעיף זה – דרישת תשלום)", ובסופו יבוא "לדרישת התשלום יצורף שובר תשלום המאפשר את תשלומו של החוב בתוך 14 ימים מיום משלוח הדרישה."
2. הארכת הוראת השעה ודיווח לכנסת
(א)
 שר האוצר רשאי, באישור ועדת העבודה, הרווחה והבריאות של הכנסת להאריך, בצו, את התקופה האמורה בסעיף 1 בתקופה נוספת של שנתיים.
(ב)
 שר האוצר יגיש לוועדת העבודה, הרווחה והבריאות של הכנסת בתום כל שנה ממועד תחילתו של חוק זה דיווח מפורט על יישום החוק ועל השפעת יישומו על הכנסות המדינה מגביית מסים".
<היו"ר חיים כץ:>
כן גברתי. לפרוטוקול, שם ותפקיד.

<ליז אזב מסלה:>
שלום, שמי ליז מלסה, אני מרשות האכיפה והגבייה. אנחנו מבקשים מכבודו שהוראת השעה לא תחול על הפעילות של המרכז לגביית הקנסות, מאחר ואנחנו פועלים לפי חוק המרכז, ואצלנו מוסדר הנושא של - - -
<יעקב מרגי:>
דרך פקודת המסים. 
<ליז אזב מסלה:>
לא, אנחנו פועלים לפי חוק המרכז בשינויים המחויבים לפי פקודת מסים (גבייה). 

<ספי זינגר:>
אם אני אוכל להסביר קצת יותר. ספי זינגר, משרד המשפטים. אנחנו לא חושבים שצריך תיקון בהצעה כי זה גם בהתאם לדין הקיים. רק רצינו להבהיר את העניין הזה לפרוטוקול. לרשות האכיפה והגבייה אין שוברים, יש להם הסדר שהוא סוג של שובר אלקטרוני. כלומר, כשאתה מגיע עם תעודת הזהות שלך לבנק הדואר, יש לו את כל רשימת החובות שלך. חוק המרכז עובד לפי פקודת המסים (גבייה), בשינויים המחויבים. ולכן מכיוון שאצלם יש הוראה אחרת, רק רצינו להבהיר לפרוטוקול שההסדר הזה לא יחול שם. 
<היו"ר חיים כץ:>
מאה אחוז. תודה רבה. מי בעד? ירים את ידו.  

הצבעה
בעד אישור הצעת החוק – פה אחד
נגד – אין 
נמנעים – אין 
אושר. 

<היו"ר חיים כץ:>
כל חברי הכנסת, שהם שלושה במספר, אישרו את הצעה החוק בהכנה לקריאה השנייה והשלישית. אני מקווה שזה יעלה מהר במליאה ויאושר. רשות המסים כבר יכולה להעירך ל-1 ביולי. תודה רבה. הישיבה נעולה. 
<הישיבה ננעלה בשעה 10:00.>
